Cykling for alle 2025

Endnu en gang har vi holdt flyttedag. På nuværende tidspunkt afvikler vi vores cykelkursus på Rørsangervej nærmere bestemt en underafdeling af Jobigen kaldet ”Inventarigen”. Der er gode muligheder for at træne med kursisterne og ikke mindst gode opbevaringsmuligheder for vores cykler.

Vi har også mulighed for at bruge det som værksted til cykelreperationer.

I foråret havde vi en lille gruppe på 4-5 tilmeldte, der var vi stadig var på Nordre Skole. Vi blev meget udfordret af kursisternes manglende fremmøde. Det kunne godt frustrere os undervisere, når vi kom derud og så dukkede kursisterne ikke op. Kursisterne er udfordret af børnepasning og skiftende praktikmødetider.

Her i efteråret har vi kun 4 tilmeldte og stadig er fremmødeprocenten svingende, så vi må tage det, som det kommer. Jeg synes, vi har fået underviser antallet tilpasset, så vi ikke står 7-8 stykker og venter på kursisterne.

Den ene kursist fik allerede 2. gang hun sad på cyklen pedaler på og kunne cykle derudaf. Generelt er de meget interesseret i at få lært at cykle.

Vi har et superfint samarbejde med fritidsvejlederen, Chandra samt Diana, som vi holder et par møder med, i opstartsfasen forår og efterår. Det er Chandra og Diana, der formidler tilbuddet ud til potentielle kursister i et samarbejde med boligrådgiverne på Ellekonebakken og i Houlkær samt skolerne.

Vi har også en god kontakt til Sprogskolen, hvor vi altid snakker med klasserne og tilbyder dem et kursusforløb.

Vi har været heldige at få 11 cykler fra DGI, der blev brugt under Landsstævnet, så nu har vi cykler nok.

Tak til Laila og Per for afhentning i Vejle.

Til sidst en stor tak til alle engagerede undervisere og hjælpere generelt.

Ulla